Prøvebeskrivelse:
EUX: Erhvervsområdeprojekt (EOP-Merkantil)


Prøveform
Erhvervsområdeprojektet (EOP) er en individuel prøve, der består af en skriftlig opgave og en efterfølgende mundtlig eksamen. Projektet udarbejdes på baggrund af en problemformulering, som tager udgangspunkt i elevens erhvervsuddannelse og virkelighedsnær problemstilling og inddrager mindst to gymnasialt fag på A- eller B-niveau. Den mundtlige eksamen tager udgangspunkt i det afleverede projekt og vurderes samlet med den skriftlige præstation.

Projektperiode og varighed
Projektet gennemføres over 10 skoledage, hvoraf 20 klokketimer er afsat til vejledning og feedback. I denne periode gives der ikke anden undervisning, og eleverne arbejder selvstændigt med deres projekter. Projektet skal afleveres rettidigt og udgør eksaminationsgrundlaget for den mundtlige prøve.

Mundtlig eksamen
Den mundtlige eksamen er individuel og varer 30 minutter, inklusive votering. Eksamen består af elevens præsentation af projektet efterfulgt af en faglig dialog med eksamina-torerne (underviserne) og censor. Der er ingen forberedelsestid umiddelbart før eksaminationen.

Prøvens anvendte sprog
Dansk.

Tilladte hjælpemidler
Alle relevante hjælpemidler er tilladt under projektarbejdet, herunder fagbøger, noter, internetsøgning og digitale værktøjer. Under den mundtlige eksamen må eleven medbringe præsentationsmateriale og noter. Og hvis aftalt et produkt eller lignende.  

Bedømmelsesgrundlag
Bedømmelsen baseres på en helhedsvurdering af den skriftlige opgave og den mundtlige præstation. Følgende kriterier indgår:
- Evne til at formulere og afgrænse en relevant problemstilling
- Integration af viden fra gymnasiale og erhvervsfaglige fag
- Anvendelse af relevante metoder og faglige begreber
- Refleksion over proces og faglige valg
- Klar, struktureret og faglig formidling både skriftligt og mundtligt
- Evne til faglig dialog og argumentation under eksaminationen
Bedømmelseskriterier
Der gives én samlet karakter efter 7-trinsskalaen, der dækker både den skriftlige og den mundtlige del. Det samlede projekt vurderes som en helhed ud fra faglig dybde, metodisk anvendelse, sammenhæng, dokumentation og formidling.

